Document ID: 32015D0027

DEĊIŻJONI TA' IMPLIMENTAZZJONI TAL-KUMMISSJONI (UE) 2015/27
tas-7 ta' Jannar 2015
dwar il-pubblikazzjoni b'restrizzjoni f'Il-Ġurnal Uffiċjali tal-Unjoni Ewropea tar-referenza tal-istandard EN 474-1:2006+A4:2013 dwar il-Gafef skont id-Direttiva 2006/42/KE tal-Parlament Ewropew u tal-Kunsill
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2006/42/KE tal-Parlament Ewropew u tal-Kunsill tas-17 ta' Mejju 2006 dwar il-makkinarju, u li temenda d-Direttiva 95/16/KE (1), u b'mod partikolari l-Artikolu 10 tagħha,
Wara li kkunsidrat l-opinjoni tal-Kumitat stabbilit skont l-Artikolu 22 tar-Regolament (UE) Nru 1025/2012 tal-Parlament Ewropew u tal-Kunsill Ir-Regolament tal-25 ta' Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (2),
Billi:
(1)
Meta standard nazzjonali li jittrasponi standard armonizzat, li r-referenza tiegħu ġiet ippubblikata f'Il-Ġurnal Uffiċjali tal-Unjoni Ewropea, ikopri rekwiżit wieħed jew aktar essenzjali tas-saħħa u s-sikurezza stipulati fl-Anness I tad-Direttiva 2006/42/KE, il-makkinarju mibni skont dan l-istandard jitqies li jilħaq ir-rekwiżiti essenzjali kkonċernati.
(2)
Żewġ petizzjonijiet ġew indirizzati lill-Parlament Ewropew mill-istess persuna, li jirreferu għal inċidenti fatali fuq il-post tax-xogħol li seħħu l-Ġermanja u li kienu jinvolvu l-gafef, u jsostnu li l-inċidenti kienu relatati ma' nuqqas ta' viżibilità mill-pożizzjoni tas-sewqan. Il-makkinarju kkonċernat kien iddisinjat skont l-istandard armonizzat EN 474-1 “Gafef - Sigurtà - Parti 1: Rekwiżiti ġenerali”.
(3)
B'konsegwenza ta' dan, l-istandard armonizzat EN 474-1:2006+A4:2013 “Gafef - Sigurtà - Parti 1: Rekwiżiti ġenerali”, li r-referenza tiegħu ġiet pubblikata f'Il-Ġurnal Uffiċjali tal-Unjoni Ewropea fit-28 ta' Novembru 2013 (3) ġie eżaminat mill-Kummissjoni flimkien mar-rappreżentanti tal-kumitat stabbilit bl-Artikolu 22 tad-Direttiva 2006/42/KE. Ġie konkluż li l-gafef ddisinjati u mmanifatturati skont l-istandard ma jippermettux li s-sewwieq ikollu viżibilità biżżejjed sabiex iħaddem il-makkinarju mingħajr riskju għas-sewwieq jew terzi persuni.
(4)
B'riżultat ta' dan, il-Kummissjoni kkonkludiet li l-istandard armonizzat EN 474-1:2006+A4:2013 jonqos milli jissodisfa r-rekwiżiti essenzjali ta' saħħa u sikurezza stipulati fil-punti 1.2.2 Il-mezzi ta' kontroll (Viżibilità ta' żoni ta' periklu waqt l-istartjar) u 3.2.1. Pożizzjoni tas-sewqan (viżibilità waqt l-operat) tal-Anness I tad-Direttiva 2006/42/KE.
(5)
Filwaqt li titqies il-ħtieġa li jitjiebu l-aspetti tas-sikurezza tal-istandard EN 474-1:2006+A4:2013, u sakemm ma ssirx reviżjoni adattata ta' dak l-istandard, il-pubblikazzjoni f'Il-Ġurnal Uffiċjali tal-Unjoni Ewropea tar-referenza tal-istandard EN 474-1:2006+A4:2013 għandha tkun akkumpanjata minn twissija xierqa,
ADOTTAT DIN ID-DEĊIŻJONI:
Artikolu 1
Ir-referenza tal-istandard EN 474-1:2006+A4:2013 “Gafef - Sigurtà - Parti 1: Rekwiżiti ġenerali”, għandha tiġi ppubblikata f'Il-Ġurnal Uffiċjali tal-Unjoni Ewropea b'restrizzjoni kif stabbilit fl-Anness.
Artikolu 2
Din id-Deċiżjoni tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, is-7 ta' Jannar 2015.

Labels: 3
7
1
9